Sulmet e emigrantëve në BE
Akuzat për sulme në rrugë po rëndojnë më tej krizën e emigrantëve
Kriza e emigracionit në Evropë ka marrë një kthesë të re pasi u raportua se sulme ndaj grave në qytetin e Këlnit dhe qytete të tjera të Gjermanisë u organizuan nga grupe emigrantësh natën e Vitit të Ri. Autoritetet suedeze nuk kanë komentuar rreth akuzave se mund të kenë fshehur një fenomen të ngjashëm me sulme ndaj grave në Suedi. Ndërkohë që një valë emigrantësh nga Afrika e Veriut, Lindja e Mesme dhe pjesë të Azisë vazhdojnë të mbërrijnë në dyert e Evropës, qeveritë po përpiqen të frenojnë ndjenjat kundër emigrantëve në vendet e tyre. Mijëra demonstrues dolën në rrugët e qytetit Leipzig, në lindje të Gjermanisë, duke bërë thirrje për tolerancë, pas protestave anti-emigracion të organizuara nga LEGIDA, një organizatë e lidhur me grupin e djathtë nacionalist, PEGIDA. Grupimet anti-emigracion kanë protestuar prej kohësh ndaj asaj që e quajnë islamizimi i perëndimit, dhe këto lloj sulmesh ndaj grave natën e Vitit të Ri, e kanë përforcuar kauzën e tyre. Turma ksenofobe u fajësuan për sulme ndaj burrave pakistanezë, sirianë dhe afganë mbrëmjen e së dielës në Këln. Por, shumë gra dolën për të protestuar kundër dhunës. Ndërkohë, mediat suedeze akuzuan policinë se është munduar të fshehë faktin që shumica e sulmeve gjatë festave janë kryer nga emigrantë. Kreu i policisë u shpreh se akuzat do të hetohen. Kancelarja gjermane Angela Merkel tha se duhet kufizuar fluksi i pakontrolluar i emigrantëve. Për disa njerëz që janë rritur në kulturën e kaosit dhe dhunës, kjo mund të jetë pjesa më e vështirë e integrimit.